Óstaðfestar fréttir herma að stjórnvöld í Burma þvingi nú fórnarlömb fellibylsins aftur til síns heima til að sýna umheiminum að þau hafi ástandið undir stjórn , þrátt fyrir að ekkert bíði fólksins og allt sé enn í rúst . Þetta fullyrða margir hjálparstarfsmenn á vettvangi . Sameinuðu Þjóðirnar hafa gagnrýnt hina þvinguðu flutninga og segja það auka líkur á sjúkdómafaröldrum að flytja milljónir flóttamanna úr neyðarskýlum og á svæði þar sem engin hjálpargögn eru til staðar . Hjálparstarfsmenn segja að fjölmörg klaustur , skólar og opinberar byggingar sem notuð hafa verið sem neyðarskýli standi nú tóm eftir að stjórnvöld hafi þvingað fólk aftur heim til sín . Þetta sé gert til að sýna að verið sé að vinna að uppbyggingu án erlendrar aðstoðar . SÞ segja að að minnsta kosti tvö hundruð þúsund manns bíði enn eftir matarbirgðum , mánuði eftir að fellibylurinn Nargis skall yfir landið . Mörg hjálparsamtök segja að víða sé fólk sem hafi alls enga aðstoð fengið . Stjórnvöld í Búrma tilkynntu á mánudag að fjölmargir skólar á hrjáðu svæðunum yrðu brátt opnaðir , þvert á ráðleggingar hjálparstofnana sem óttast skaðleg áhrif á heilsu barnanna . Stjórnvöld í Búrma segja 78.000 hafa látist í hamförunum og að 56.000 sé saknað .